1.4.4.4.Jasnoća: pokazatelji bi se trebali dostavljati u jasnom i razumljivom obliku, s popratnim metapodacima i u obliku kojim se olakšava pravilno tumačenje i smislena komunikacija.

1.5.Osnova prijedloga/inicijative

1.5.1.Zahtjevi koje treba ispuniti u kratkoročnom ili dugoročnom razdoblju, uključujući detaljan vremenski plan provedbe inicijative

Države članice bi u međuvremenu izvršile ulaganja potrebna za povezivanje s platformom EU-a za podnošenje zahtjeva za izdavanje vize i uvele digitalnu vizu te bi tako do početka 2026., kad bi platforma za podnošenje zahtjeva za izdavanje vize trebala započeti s radom, provele sve potrebne pripreme. One države članice koje bi odlučile da neće koristiti platformu EU-a za podnošenje zahtjeva od početka 2026. još bi naredne dvije godine mogle izvršiti potrebna ulaganja, postupno ukinuti svoje nacionalne portale i početi koristiti jedinstvenu platformu EU-a za podnošenje zahtjeva za vizu za svoje zahtjeve.

1.5.2.Dodana vrijednost sudjelovanja Unije (može proizlaziti iz različitih čimbenika, npr. prednosti koordinacije, pravne sigurnosti, veće djelotvornosti ili komplementarnosti). Za potrebe ove točke „dodana vrijednost sudjelovanja Unije” vrijednost je koja proizlazi iz intervencije Unije i predstavlja dodatnu vrijednost u odnosu na vrijednost koju bi države članice inače ostvarile same.

Razlozi za djelovanje na europskoj razini (ex ante)

Budući da je postupak izdavanja schengenskih viza usklađen na razini EU-a i detaljno reguliran Zakonikom o vizama, Uredbom o VIS-u i Uredbom o jedinstvenom obrascu za vize, nedostaci utvrđeni u kontekstu procjene učinka neodvojivo su povezani s postojećim zakonodavstvom EU-a. Utvrđeni problemi vjerojatno neće nestati u bliskoj budućnosti i izravno su povezani s postojećim pravnim odredbama. Za oba aspekta inicijative (postupak podnošenja zahtjeva za izdavanje vize i oblik vize) iz razloga razmjera, učinaka i utjecaja predloženih mjera, mjere za rješavanje tih problema mogu se učinkovito i sustavno provesti samo na razini EU-a. Kad bi se nastavila trenutačna situacija, u kojoj države članice razvijaju (ili ne razvijaju) vlastite digitalne alate, utvrđeni problemi mogli bi se samo djelomično riješiti. Samo bi se intervencijom na razini EU-a stvorila veća dodana vrijednost.

Očekivana dodana vrijednost Unije (ex post). S obzirom na to da se njime olakšava postupak podnošenja zahtjeva za izdavanje vize državljanima trećih zemalja kojima je potrebna viza putem jedinstvene platforme EU-a za podnošenje zahtjeva za izdavanje vize s jeftinijim i jednostavnijim postupcima podnošenja zahtjeva, prijedlogom će se smanjiti trošak podnošenja zahtjeva za podnositelje zahtjeva za izdavanje vize za prosječno 31 EUR po podnositelju zahtjeva (od 74 EUR). To će potaknuti povećanje putovanja u EU u usporedbi sa situacijom bez djelovanja na razini EU-a. Time će se u razdoblju od 2025. do 2029. povećati doprinos putnika kojima je potrebna viza rastu BDP-a u iznosu od 53,5 milijardi EUR. Uspostavom jedinstvene platforme EU-a za podnošenje zahtjeva za izdavanje vize kojom se koriste sve države članice omogućile bi se uštede povezane s obradom upita koje postavljaju podnositelji zahtjeva za izdavanje vize i upravljanjem zahtjevima u papirnatom obliku. Uvođenjem digitalne vize ostvarile bi se i uštede u upravljanju papirnatim naljepnicama vize. Te dvije izmjene, koje su omogućene samo intervencijom na razini EU-a, omogućile bi uštede od 553 milijuna EUR za sve države članice u razdoblju od 2025. do 2029. Stvaranjem jedinstvenog sučelja za zahtjeve za izdavanje vize EU bi u ostatku svijeta ostavio dojam homogenosti.